باباشمل لوطی دئمکدیر و یقین کی،  سونرالار بیر تیپ حالینا دوشموش بیر پهلوان آدی ایمیش. درگی‌نین باش یازاری و قوروجوسو اولان رضا گنجه‌ای آلمان دا موهندیس‌لیک تحصیلی آلمیش و باباشمل تخلوصوندن ایستیفاده ائتمیش و عؤمرو بویو بو آدلا تانینمیشدی. 1320-جی ایلین شهریورینده رضا شاه ین ایراندان گئتمه‌سی و اؤلکه‌‌ده سیاسی دورومونون دییشمه‌سیندن سونرا حاجی اسمائیل امیرخیزی‌نین تشویقی ایله گنجه‌ای ساتیریک بیر درگی‌نین یایینلانماسینی  دوشوندو. بونا گؤره همین ایلین  اسفند آیی‌نین 18-ده عالی مدنیت شوراسی و مدنیت باخانی علی اکبر سیاسی اونون سوروملولوغوندا بیر هفته لیک درگی‌نین وئریلمه‌سینی تصدیق‌له‌دی.